钦定古今图书集成/明伦汇编/氏族典/第203卷 > 高骈
## 钦定古今图书集成/明伦汇编/氏族典/第203卷 > 高骈

按《唐书高骈传》：“骈字千里，南平郡王崇文孙也。家世
禁卫，幼颇修饬，折节为文学，与诸儒交，硁硁谭治道，
两军中人更称誉之。事朱叔明为司马，有二雕并飞，
骈曰：‘我且贵，当中之’。一发贯二雕焉，众大惊，号落雕
侍御。后历右神策军都虞候。党项叛，率禁兵万人戍
长武，杀获甚多。懿宗嘉之，徙屯泰州，即拜刺史兼防”
御使，取河、渭二州，略定凤林关。咸通中，帝将复安南，
拜骈为都护。骈拔安南，以都护府为静海军，授骈节
度，兼诸道行营招讨使，加检校尚书右仆射。骈之战，
其从孙浔常先锋冒矢石以劝士。骈徙节天平，荐浔
自代。僖宗立，即其军加同中书门下平章事。南诏寇
巂州，掠成都，徙骈剑南西川节度，乘传诣军，闻骈至，
亟解去。进检校司徒，封燕国公，徙荆南节度。王仙芝
败，残党过江，帝以骈治郓，威化大行，故授骈镇海节
度使。骈分兵穷讨，贼走岭表，加诸道行营都统、盐铁
转运等使。贼更推黄巢南陷广州，俄徙淮南节度副
大使。骈传檄召天下兵共讨贼，威震一时，天子倚以
为重。会骈信嬖将吕用之托疾，未可以出。巢逼扬州，
骈兵终不出。两京陷，天子犹冀骈立功，眷寄未衰。进
检校太尉、东面都统，京西、京北神策军诸道兵马等
使。俄帝知骈无出兵意，天下益殆，乃以王铎代为都
统，以崔安潜副之。诏韦昭度领诸道盐铁转运使，加
骈侍中，封渤海郡王。骈失兵柄利权，即上书谩言不
恭，部下多叛去，郁郁无聊，乃笃意求神仙，以军事属
用之。嗣襄王煴之乱，骈上书劝进，伪假骈中书令、诸
道兵马都统、江淮盐铁转运使。光启三年，毕师铎见
骈府宿将多以谗死，忧甚，帅兵以诛吕用之为名，求
救于宣州秦彦约，事平，迎以代骈。及用之出奔，师铎
命左右往杀之，裹以故毡，与子弟七人一坎而瘗。杨
行密擢骈孙愈为副使，令主丧事，未克葬，愈暴死，故
吏邝师虔收葬之。